በደረቅ ወደብና ተርሚናሎች የሚገቡ ዕቃዎች በወደብ ላይ ያለውን ቆይታ ወደ አምስት ቀናትዝቅ አድርገውታል
አዲስ አበባ፤ሐምሌ 18/2005 (ዋኢማ) – በአገሪቱ የተገነቡት የደረቅ ወደብና ተርሚናሎች ገቢ ዕቃዎች በወደብ ላይ የነበራቸውን ቆይታ ወደ አምስት ቀናት ማድረጋቸውን የኢትዮጵያ ባህር ትራንስፖትርና ሎጅስቲክስ አገልግሎት ድርጅት አስታወቀ። የድርጅቱን የሥራ እንቅስቃሴ በገላን፣ በሞጆና በቢሸፍቱ የትራንስፖርት ሚኒስትር አቶ ወርቅነህ ገበየሁና የመንግሥት ባለሥልጣናት ጎብኝተዋል፡፡፡ የድርጅቱ ሥራ አስፈፃሚ አቶ አህመድ ቱሳ በጉብኝቱ ላይ እንደተናገሩት ድርጅቱ በተለይ ወደ አገር ውስጥ የሚገቡ ዕቃዎች ቆይታ ከሁለት ወራት ወደ ጥቂት ቀናት እንዲቀንስ ተደርጓል፡፡ የጊዜ ቆይታውም በመቀነሱም በገቢና በወጪ ዕቃዎች ላይ ቀልጣፋና ፈጣን አገልግሎት ለመስጠት አስችሏል፡፡ የድርጅቱ የደረቅ ወደብ ዕቃዎች የማንሳት አቅም ከ260 ሺህ ቶን በላይ መድረሱን ያስረዱት አቶ አህመድ፣በመልቲ ሞዳል ኮንቴይነሮች የማጓጓዝ አቅም ደግሞ ከ10 በመቶ ወደ 43 በመቶ ከፍ ማለቱንም ጠቁመዋል፡፡ በሚቀጥለው በጀት ዓመት የድርጅቱን የኮንቴይነር የማጓጓዝ ዓቅም 80 በመቶ ለማድረስ እንቅስቃሴ እየተደረገ መሆኑንም ተናግረዋል፡፡ ዋና ሥራ አስፈፃሚው እንዳሉት ከወጭ የሚገቡትንም ሆነ ከአገር የሚወጡት ዕቃዎች የማጓጓዝ ዓቅም ግን ከአገሪቱ የኢኮኖሚ ዕድገት ጋር ባለመጣጣሙ በልማቱ ላይ አሉታዊ ተፅዕኖ አሳድሯል፡፡ መንግሥት ከውጭ የሚገቡ ዕቃዎች በወደብ የሚኖራቸው ቆይታ የሚያሳጥርና ችግሩን በዘላቂነት ለመፍታት የባቡር መሥመር ግንባታ ፕሮጀክት በማካሄድ ላይ እንደሚገኝም ተናግረዋል፡፡ ፕሮጀክቱ ተጠናቅቆ አገልግሎት መስጠት ሲጀምር በአጭር ጊዜ ከፍተኛ መጠን ያላቸው ዕቃዎች ከወደብ የሚነሱበት ሁኔታ እንደሚፈጠርም አቶ አህመድ እምነታቸውን ገልጸዋል፡፡ እንደ ኢሬቴድ ዘገባ የሞጆን ጨምሮ በአገሪቱ በተገነቡት ሌሎች የደረቅ ወደብና ተርሚናሎች ከ14 ሺህ ኮንቴይነር በላይ የማስተናገድ አቅም እንዳላቸው የኢትዮጵያ ዜና አገልግሎት በዘገባው አመልክቷል፡፡